Образац 1 – Пријава теме докторске дисертације

Студијски програм: Историја и филозофија природних наука и технологије
Кандидат: MА Лука Новаковић
Молим да ми се одобри израда докторске дисертације под насловом:

Перцепција, материја и дух: технологија сликарских материјала и антрополошка аналогија у контексту очувања културног наслеђа
1. Биографија кандидата
Лука М. Новаковић рођен је 7. септембра 1995. године у Београду. Основне академске студије завршио је 2018. године на Академији Српске православне цркве за уметности и консервацију у Београду, на студијском програму Обнова и чување, са просечном оценом 9,62. Мастер академске студије завршио је 2019. године на истој високошколској установи са оценом 10, одбранивши мастер рад под називом „Физичко-хемијске анализе структуралних слојева код слика на дрвеном и платненом носиоцу: на примерима престоних икона из Саборне цркве у Пожаревцу“. Исте године уписао је мултидисциплинарне докторске студије Универзитета у Београду на модулу Историја и филозофија природних наука и технологије.

Након завршених студија наставио је професионални рад у области зидног сликарства, иконописа, конзервације и рестаурације културног наслеђа. Поред практичног рада, бави се истраживањем технологије традиционалног сликарства, физичко-хемијских својстава сликарских материјала, конзервације и рестаурације, као и историје, теорије и филозофије уметности. 
Поред стручног и истраживачког рада, излагао је на неколико групних и једној самосталној изложби.

Аутор је концепта међународне изложбе сакралне уметности „Светлост Логоса“, која окупља уметнике из 23 земље и реализује се у Галерији Коларчеве задужбине од 2025. године. 
Аутор је међународног, мултидисциплинарног пројекта „Светлост Логоса: Дигитално умрежавање, образовање и инклузија за одрживи развој савремене сакралне уметности“, који је подржан од стране UNESCO - Међународног фонда за културну разноликост (IFCD) за период 2026–2028. године.

Учествовао је као сликар, руководилац радова и конзерватор-рестауратор на више пројеката заштите културног наслеђа и осликавања храмова, међу којима су:

· Живопис Цркве Светих Петра и Павла у Врбјанима (Северна Македонија), фреска на свежем малтеру, самостално (2025 - 2026);

· Живопис манастира Бијела у Шавнику (Црна Гора), фреска на свежем малтеру, самостално (2024);

· Живопис манастира Бери у Подгорици (Црна Гора), фреска на свежем малтеру, самостално (2019-2020);

· Живопис Храма Светог апостола Луке у Шалинцу, руководилац радова и сликар (2021–2023);

· Живопис Цркве Светог Саве у Крњеву (2020–2022) и живопис трпезарије манастира Блишково у Црној Гори (2024);

· Израда мозаика Свете Петке за цркву у Великом Орашју (2024);

· Конзерваторско-рестаураторски радови на зидном сликарству манастира Грачаница (споменик културе под заштитом UNESCO-а), Републички завод за заштиту споменика културе (2018);

· Пројекат санације и рестаурације спомен-гробља (55 споменика) у порти Цркве Светог Николе у Доњој Каменици, град Ваљево (2025);

· Конзервација и рестаурација војничких гробаља из Првог светског рата у Јаловику и Крнићу, Завод за заштиту споменика културе Ваљево (2018);

· Конзерваторско-рестаураторски радови у манастиру Ријека Црнојевића на фрескопису капеле (2022), рестаурација и конзервација икона из ризнице манастира Подмаине (2021) и конзерваторско-рестаураторски радови на зидном сликарству Цркве Вазнесења у Ђурђеву (2019-2020).

Добитник је стипендије Министарства просвете, науке и технолошког развоја Републике Србије (2019–2023).

Члан је Удружења ликовних уметника примењених уметности и дизајнера Србије (ULUPUDS) од 2026. године.

Креативни је директор и један од оснивача Културног центра Калеидоскоп и магазина за културу Калеидоскоп медиа (www.kaleidoskop-media.com), у оквиру којих је, као аутор и сарадник, учествовао у реализацији више пројеката посвећених култури и културном наслеђу, подржаних од стране Министарства културе и Министарства информисања Републике Србије у периоду од 2016. до 2026. године.

2. Библиографија кандидата

1. Физичко-хемијске анализе структуралних слојева код слика на дрвеном и платненом носиоцу - на примерима престоних икона из Саборне цркве у Пожаревцу - (Cаборност, XIII (2019), pg. 185— 223). М51
3. Предмет и циљеви докторске дисертације
3.1. Предмет докторске дисертације 

Предмет истраживања је однос између материјално-технолошких својстава сликарских техника и антрополошко-перцептивних модела које оне отеловљују, испитан на два начина: хуманистичко-теоријском анализом (антропологија, историја уметности, филозофија науке, теорија конзервације) и природно-научним, експерименталним и инструменталним методама (технологија и физичка-хемија, колориметрија, инструментална анализа пигмената). Материјални носилац дела (везиво, пигмент, подлога) овде није позадина него емпиријскa основа на којој се читав рад проверава.

Хуманистичко-теоријски део бавиће се перцепцијом и начином на који човек доживљава простор, време и материју, посматран на примеру историје сликарства кроз различите епохе. Полазна тачка истраживања јесте да перцепција није неутрална ни универзална, него зависи од духовног усмерења епохе и линије мишљења из које та епоха израста, што рад настоји да прикаже аналитички, поредећи два различита погледа на свет а не заступајући један наспрам другог.

У раду се та линија прати још од Платона и Аристотела, као два темељно различита приступа стварности, доживљајног и поетског код Платона, аналитичког и дедуктивног код Аристотела. Ова разлика наставља се кроз светоотачко предање, које платонистичку линију охристовљује и негује унутар византијске духовности, и кроз развој западне мисли од хуманизма и ренесансе до данас, која се ослања на аристотеловско наслеђе. У тумачењу светоотачке линије рад се ослања на Максима Исповедника и сродне оце платонисте, а међу новијим тумачима исте традиције на Флоренског, Евдокимова, Ларшеа и Флоровског, чија критика затвореног, објективистичког погледа на свет запада показује континуитет ове линије мишљења до данас. Разлика између ове две линије није у присуству или одсуству простора за лично стваралаштво, западно стваралаштво тог простора има, чак га намеће као обавезу, него у питању супстанционалности тог стваралаштва, односно постојању заједничког духа коме оно служи. Византијско стваралаштво ствара за Бога, за нешто веће од себе, чиме задобија унутрашњу целовитост која надилази појединачног ствараоца. Западно стваралаштво, после хуманизма, окреће се човеку, природи и сопственој индивидуалности, да би на крају тог пута, како показује и развој постмодерне мисли, дошло до негирања и човека и природе, до нихилизма и материјализма у ком стваралаштво и духовне вредности губе сопствени темељ. Пажња је посвећена и учењу о унутрашњем сабирању пажње и ума, кроз које се човек богати изнутра да би тај садржај потом изнео у оно што ствара, а што превазилази њега самог.

Из ове две линије израстају и два ликовна система, обрнута перспектива, својствена византијском сликарству, и централна перспектива, која се развија на западу. Ту се разматрају и питања мистеријског и магијског искуства стварности (у контексту и аналогији са антрополошким слојем уметничког дела и питању перцепције), аскезе и конформизма, заједнице и индивидуализма, духа и материје, као сродних, међусобно повезаних супротности које прате исту, основну поделу.

Иста подела прати се и кроз материју и историју. Историја сликарских технологија, од фреске и енкаустике, преко јајчане темпере и уљаног сликарства, до синтетичких технологија попут акрилне боје, тумачи се не само као технолошка и хемијска чињеница, него и као сведочанство духа времена у ком свака техника настаје. Посебна пажња посвећена је фресци и акрилној технологији, као две временски и духовно удаљене тачке исте уметничке праксе.
Природно-научни и експериментални део рада бавиће се материјалним носиоцем сликарског дела, везивом, пигментом и подлогом, не као техничком позадином него као предметом мерења и провере. Технологија и физичка хемија сликарских техника - фреска која отврдњава карбонатизацијом, силикатно минерално сликарство као и акрилна техника заснована на полимеризацији, посматрају се упоредо, кроз њихова стварна, мерљива својства, а не само кроз историјску или естетску категорију. У том оквиру спроводи се инструментална карактеризација традиционалних византијских минералних пигмената и експериментално испитивање ефеката силикатног везива нанетог на свеже изведену фреску, при чему циљ није да се унапред покаже предност једне технике, него да се утврде стварни ефекти, укључујући и оне неповољне. Овај део ослања се на постојећи корпус анализа и на инструменталне методе (EDXRF, FTIR, UV/IR снимања, колориметрија).
На ово се надовезује и питање естетике и етике у оквирима стваралаштва и очувања, које се у раду не разматра у пуном обиму тих дисциплина. У истом, ограниченом обиму разматра се и однос аналогног и дигиталног у документовању наслеђа. Најзад, однос српске научне мисли 19. и 20. века према природи, науци и друштву не улази у рад као самостална историјска тема, него као домаћи преседан за сам метод аналогије, како би се показало да је повезивање наизглед удаљених области кроз аналогију већ постојало у српској науци, и да овај рад наставља ту линију, а не да је измишља.
Предмет истраживања обухвата, на крају, и питање очувања оваквог, шире схваћеног идентитета уметничког дела и културне баштине у целини, не само физичког интегритета, него и оног духовног слоја који је делу утиснут технологијом, перспективом и начином на који је стварано. Очување баштине и културе не сме се свести само на очување материјалног предмета, него мора да обухвати и питање да ли рестаурација и конзервација штите способност човека да буде творац и носилац културе, а не само њен производ. Истраживање полази од д претпоставке коју ће рад образложити да прави напредак не лежи у сталном, површинском проналажењу новог, него у продубљивању онога што је вековима сазревало кроз традицију.
3.2. Циљеви докторске дисертације
Главни сазнајни циљ
Циљ рада јесте да покаже да избор ликовног система и сликарске технологије није технички неутрална одлука, него израз одређеног антрополошког и духовног усмерења епохе, и да ову тезу утемељи кроз критичку везу између друштвено-хуманистичких (теологија, философија, историја уметности, социологија) и природно-научних (физичка хемија, технологија материјала) аспеката истраживања. Рад настоји да метод аналогије, којим се ова веза успоставља, подигне са нивоа сугестивне паралеле на ниво проверљивог истраживачког поступка, и да покаже да криза у избору и очувању сликарских материјала, приметна и данас, није само проблем струке, него један од видљивих израза шире, духовне кризе индивидуализма и конформизма савременог доба.

Специфични циљеви
1. Анализирати обрнуту и централну перспективу кроз теолошко-философску призму, прецизно раздвајајући оно што се преноси из платонистичке и аристотеловске линије мишљења у сваки од ова два ликовна система, од онога што остаје отворено питање за даље тумачење.

2. Спровести компаративну физичко-хемијску анализу фреске и акрилне технологије, са тежиштем на везиву као носиоцу технолошког и духовног идентитета материјала, ослањајући се на постојећи корпус анализа спроведених у ауторовом досадашњем раду и проширен новим узорковањима везаним за фреско и силикатно сликарство. У оквиру тих узорковања инструментално се карактеришу и традиционални византијски минерални пигменти, а посебан циљ јесте да се експериментално утврде ефекти силикатног везива нанетог на свеже изведену фреску, при чему се, без унапред задатог исхода, испитује како силикат утиче на ток карбонатизације и на колориметријска и физичко-хемијска својства слоја. Обим и правац додатних анализа биће прецизније одређен током самог истраживања. На тај начин теоријска теза добија емпиријску проверу, а методологија конзервације обогаћује се податком који у постојећој литератури није довољно испитан.

3. Испитати колико је метод аналогије, на ком цео рад почива, научно поуздан, тако што ће се на конкретним примерима повезивања из рада (нпр. довођење обрнуте и централне перспективе у везу са различитим схватањима човека и његовог места у свету, или довођење сликарске материје у везу са духовним усмерењем епохе) проверити шта се стварно преноси из једне области у другу, а шта остаје само спољашња сличност. При томе ће се као ослонац користити и филозофија науке и патристичка мисао, које обе, на различит начин, објашњавају под којим условима је поређење удаљених области оправдано.

4. Емпиријски испитати степен познавања и приступа сликарским материјалима међу савременим црквеним уметницима, као и њихове сазнајне потребе, ослањајући се на постојеће и нове анкете спроведене у оквиру ауторовог пројекта „Светлост Логоса“, подржаног од стране УНЕСКО-а, ради утврђивања конкретних узрока и обима проблема неадекватног избора материјала у савременом сакралном сликарству. Такође овај проблем испитати и у оквирима шире, савремене уметничке праксе уопште и проблема који настају приликом рестаурације и конзервације модерне уметности.
5. Формулисати проширен етички оквир рестаурације и конзервације, у ком се очување духовног, антрополошког идентитета дела разматра заједно са очувањем његове физичке структуре, а који укључује и препоруке за настанак нових дела, посебно у сакралном контексту.

Практични циљ
Резултати истраживања требало би да пруже методолошки модел применљив у пракси заштите културне баштине, где се технолошка анализа материјала повезује са тумачењем духовног и историјског контекста дела. Ово има двоструку практичну примену.

Прва се тиче савременог уметничког стваралаштва уопште, где криза избора материјала, показана и кроз конкретне податке прикупљене у оквиру ауторовог теренског истраживања, представља опипљив, документован израз шире кризе индивидуализма и конформизма о којој је реч у теоријском делу рада. Рад ће понудити аргументе да настанак нових дела не би требало да подлегне духу времена ради брзине или удобности, него да треба да поштује тежину и трајање својствено самом чину стварања.

Друга, посебно значајна практична примена тиче се управо савремене црквене уметности, где је избор материјала директно повезан са наменом дела, будући да су сакрална дела према литургијском саморазумевању Цркве намењена вечности, не пролазној употреби. На примеру распрострањене праксе коришћења акрилних боја у осликавању храмова и икона на нашим просторима, често условљене недовољним познавањем материјала и одређеним предрасудама према традиционалним, проверенијим техникама, на шта указују прелиминарни резултати анкета спроведених међу савременим црквеним уметницима као и теренска истраживања. Рад ће указати на конкретне последице оваквог избора по трајност и очување дела. Резултати истраживања могу тако послужити и као стручна оријентација иконописцима, свештенству и надлежним црквеним и конзерваторским телима приликом доношења одлука о материјалима за нова, сакрална дела.

3.3. Формулисање полазних хипотеза
Истраживање полази од претпоставке да избор сликарских материјала и ликовних система кроз историју, поред практичних и занатских разлога, одражава и дубљи однос епохе према простору, времену и трансценденцији, тако да се промена у начину на који човек перципира свет може очитати како кроз ликовни израз тако и кроз материју којом се тај израз остварује.

У том смислу, полази се од тога да обрнута и централна перспектива сведоче о два различита начина учешћа човека у свету, једном заснованом на сусрету и присуству, другом на посматрању и мерењу, и да се ова разлика може довести у везу са платонистичко-охристовљеном линијом мишљења с једне, и аристотеловско-хуманистичком линијом с друге стране. Претпоставља се да овакво тумачење може остати утемељено и пред озбиљном научном провером, а не само на нивоу сугестивног поређења. Овај услов испуњен је уколико се веза спроведе методолошки утемељено, разликовањем онога што се стварно преноси из једне линије мишљења у одговарајући ликовни систем, од онога што остаје отворено питање за даље истраживање.

Иста претпоставка прати се и кроз материју. Полази се од тога да везиво, као носилац технолошког идентитета дела, сведочи о истој подели, не по томе коме је дело намењено, него по карактеру самог чина стварања. Фреска на мокром малтеру захтева аскетску предају задатку, физичку издржљивост, брзину и умеће, будући да свака грешка захтева уклањање целог тог дана рада и почетак изнова, док акрилна технологија дозвољава приступ без неопозивог временског оквира, уз неограничену могућност накнадних исправки. Управо у овој разлици у унутрашњем напору и дисциплини коју свака техника захтева од сликара, а не у декларативној намени дела, препознаје се веза са ширим обрасцем аскезе и конформизма савременог доба. Ове претпоставке ће бити проверене и физичко-хемијским анализама. Уз то ће се вршити ново истраживање испитивања силикатног везива примењеног непосредно на свеже израђену фреску, за разлику од досадашње праксе накнадне консолидације старог, оштећеног малтера - чиме се отвара простор за то да рад понуди и конкретан, нови и практично применљив резултат струци. Претпоставља се да примена силикатног везива на свеже изведену фреску производи мерљиве промене у току карбонатизације и у колориметријским и физичко-хемијским својствима слоја, чији смер није унапред задат, тако да и утврђивање неповољних ефеката представља валидан научни резултат.
Претпоставља се, даље, да се исти образац, уочен кроз перспективу и материју, понавља и на плану односа према заједници и стварању, и да савремена цивилизација, форсирајући материјализам, индивидуализам и брзину, човека одваја од способности да учествује у нечему већем од себе, било у уметничком стваралаштву, било у односу према сопственој баштини и идентитету. Ова претпоставка проверава се и емпиријски, кроз анонимно анкетно истраживање спроведено међу савременим црквеним уметницима, при чему се очекује да ће подаци о степену познавања и избора материјала показати мерљиву везу са ширим, теоријски утврђеним обрасцем удаљавања од заједничарског, супстанцијалног и литургијски утемељеног односа према стварању.

Метод аналогије, којим се повезују ове различите равни истраживања, ликовна, материјална и друштвена, третира се као поступак чија се применљивост мора доказати а не претпоставити. Полази се од тога да овакав приступ може бити методолошки одбрањив уколико се доследно разликује оно што се из једне области у другу стварно преноси од онога што остаје само спољашња сличност.

На крају, претпоставља се да рестаураторско-конзерваторска пракса, ослоњена искључиво на физичко-хемијску анализу и материјалну интервенцију, занемарује једну ширу, антрополошку димензију дела. Полази се од тога да избор сликарских материјала одражава однос према трајању, намени и ауторству дела, а тај се однос кроз историју мењао. Уместо унапред донетог суда, рад настоји да испита где се и у којој мери користе поједини материјали, како традиционални тако и савремени индустријски, и који чиниоци наводе на одговоран, а који на мање одговоран избор. Ту промену и те чиниоце рад прати теоријски и на емпиријском узорку, кроз саме материјале и кроз ставове самих уметника. 
4. Методе које се користе у истраживању 

Централни методолошки поступак истраживања јесте аналогија, кроз коју се повезују материја, ликовни израз и духовно усмерење епохе. Пошто аналогија лако склизне у пуко сликовито поређење ако остане неодређена, у раду ће се посвећивати пажња томе шта се стварно преноси из једне области у другу а шта остаје само спољашња сличност или отворено питање за даље истраживање (ослонац за ово разграничење пружа модел позитивне, негативне и неутралне аналогије Мери Хес). Овакав поступак ослања се и на патристички, и на савремени, научно-философски начин тумачења аналогије, на светоотачко начело аналогије бића, присутно код Максима Исповедника кроз учење о логосима бића, према ком различити нивои стварности одговарају једни другима по заједничком извору, и на учење Ернста Касирера о симболичким формама, према ком један облик мишљења извире из истог духа епохе у уметности, науци и погледу на свет подједнако. Додатну потврду да две наизглед удаљене области, попут материје и духа, могу бити повезане аналогијом а да то не буде пука произвољност, пружа Грегори Бејтсон, који тврди да оно што повезује природу и ум није заједничка супстанца него заједнички образац по ком су обе устројене, што ће послужити као ослонац приликом повезивања духовних и природнонаучних сегмената рада. Ово неће бити крута процедура коју треба спроводити за сваки пример, него опште начело провере, важно пре свега за носеће везе рада, попут оне између перспективе и антропологије, или материје и духа времена.

Уз аналогију, користиће се и компаративна метода, кроз коју се пореде сликарске технике и погледи на свет различитих епоха, антике, Византије, ренесансе, модерне и постмодерне. 

Анализа и синтеза секундарних извора биће присутна кроз читав рад, из философије, теологије и историје уметности прикупљају се и повезују сазнања у једну целину. 

Приликом рада са светоотачким текстовима и њиховим каснијим тумачима користиће се и херменеутичка метода, и то не само као тумачење него, где је то потребно, и директно навођење извора, а не само парафразирање и извођење закључака из њих (Максим Исповедник, Флоренски, Евдокимов, Ларше, Флоровски и други). 

Иконографско-иконолошка метода, коју је као засебан методолошки поступак у историји уметности утемељио Ервин Панофски, примениће се приликом тумачења обрнуте и централне перспективе, полазећи од описа ка дубљем тумачењу ликовног система.

Технолошко-хемијски слој истраживања ослониће се на инструменталне методе (EDXRF, FTIR, UV/IR снимања, колориметрија), оне које је аутор већ примењивао у досадашњем раду, а које ће се, у складу са потребама истраживања и у договору са ментором, прилагодити и проширити на нова узорковања, посебно везана за испитивање силикатног везива примењеног непосредно на свеже израђену фреску, за разлику од уобичајене праксе накнадне консолидације старог, оштећеног малтера.

На крају, истраживање укључује и теренску, емпиријску методу, кроз већ спроведена и планирана анонимна анкетна истраживања у оквиру ауторовог УНЕСКО пројекта, ради утврђивања степена познавања и критеријума избора сликарских материјала у савременом сакралном стваралаштву, уз допунски осврт на праксу и изазове рестаурације и конзервације модерне уметности уопште.
5. Мултидисциплинарност теме 
Истраживање је по својој природи мултидисциплинарно и одвија се на две равноправне осе, пошто ниједан њен слој не може бити разрађен изоловано а да истраживање не изгуби на дубини или прецизности.. Хуманистичко-теоријска оса обухвата историју уметности, византологију, филозофију и естетику, антропологију, етику, филозофију науке и теорију конзервације. Природно-научна и технолошка оса обухвата технологију и физичку хемију сликарских материјала, инструменталну анализу пигмената и експериментално испитивање силикатног везива на свеже изведеној фресци. Две осе повезује антрополошка аналогија: мерљива материјална својства сликарских техника читају се као односи перцептивних и антрополошких модела, тако да технологија није илустрација теоријске тезе него треба да послужи као њен емпиријски темељ.
Историја уметности и византологија прате развој ликовних система и сликарства кроз епохе, са посебним освртом на византијско наслеђе. Теологија, филозофија и естетика дају оквир за тумачење перспективе, доживљаја стварности и духовног усмерења сваке епохе. Психологија омогућава тумачење унутрашњих процеса пажње и ума, али и парадокса савременог доба у ком је психолошка пажња према човеку никад већа, а унутрашња криза и психолошка оболевања никад израженија, што упућује на то да проблем не лежи у недостатку психолошке бриге него у парадоксу који рад тумачи као могући показатељ дубље, духовне празнине и губитка супстанцијалности. Антропологија и социологија повезују ово тумачење са односом човека према заједници, стваралаштву и сопственом идентитету, укључујући и савремену праксу спроверену у теренским истраживањем. Етика улази у тему кроз питање одговорности према материјалу, трајању и намени дела, посебно у сакралном стваралаштву, где избор технологије постаје и морално, не само естетско или технолошко питање. Физичка хемија и технологија материјала пружају инструменталну, проверљиву основу за тумачење везива и пигмената, без које би остатак рада остао на нивоу тврдње без доказа. Помоћну улогу у тумачењу документовања и презентације наслеђа има и музеологија. Управо у пресеку ових области, не у било којој од њих појединачно, лежи оригиналност теме и могућност да се аналогија, као централни метод рада, научно утемељи.

6. Очекивани научни допринос докторске дисертације

Дисертација доприноси теорији рестаурације и конзервације увођењем антрополошког, психолошког и духовног критеријума очувања уметничког дела, поред устаљених физичких и хемијских критеријума, чиме проширује постојећи етички оквир струке. У области историје уметности и византологије, рад повезује теорију ликовне перспективе са материјалном историјом сликарства и линијом мишљења која јој претходи, на начин који, колико је познато, до сада није системски спроведен на овим просторима. У области технологије материјала, рад отвара нову, експерименталну линију истраживања - испитивање силикатног везива примењеног непосредно на свеже израђену фреску, за разлику од постојеће праксе накнадне консолидације старог малтера, чиме нуди потенцијално примењив резултат за унапређење традиционалне al fresco технологије.

На методолошком плану, рад доприноси и филозофији науке, пошто метод аналогије, ослоњен на континуитет мишљења од антике преко патристике до савремених научно-филозофских извора, подиже се са нивоа сугестивног поређења на ниво проверљивог истраживачког поступка, применљивог и изван граница ове конкретне теме. Кроз анонимно анкетно истраживање спроведено у оквиру ауторовог УНЕСКО пројекта, рад доноси и конкретне, емпиријске податке о степену познавања и избора материјала међу савременим црквеним уметницима, чиме теоријски утврђена криза материјала добија документовану, мерљиву потврду.

На крају, рад доприноси разумевању начина на који је српска научна мисао градила сопствени модел односа према природи, друштву и уметности кроз метод аналогије, повезујући на тај начин историју науке са историјом уметности. Резултати истраживања, на крају, отварају и практичан пут ка примени у струци, од рестаураторско-конзерваторске праксе до саветовања при изради нових уметничких и сакралних дела.

7. Структура рада

1. Увод

1.1. Предмет, циљ и значај истраживања

1.2. Полазне хипотезе истраживања

2. Платон и Аристотел, изворне линије мишљења

2.1. Платонов доживљајни, симболички однос према стварности


2.1.1. Утицај платонизма на византијску и српску средњовековну 


културу, континуитет сликарске традиције од Египта, 



синтеза са Истоком

4.1. Обрнута перспектива као сусрет и присуство, наспрам централне 


перспективе као посматрања и мерења

4.2. Мистеријско и магијско искуство стварности

4.3. Реално и апстрактно у ликовном представљању простора

5. Дух и материја, антрополошко-психолошки слој

5.1. Однос духа и материје у стваралаштву

5.2. Аскеза и конформизам

5.2.2. Пажња и ум, унутрашње сабирање као садржај аскетске 

9.2. Време као естетски елемент дела, фазе дела и однос профаног и 

